Diari Oficial de la Generalitat Valenciana


Sumari del DOGV 3744, del 08-05-2000 (2000/2772)

RESOLUCIÓ d'1 de març de 2000, del director general d'Urbanisme i Ordenació Territorial, per la qual es fa públic l'Acord d'1 de juliol de 1999, que fa referència a la modificació número 5 del Pla General d'Ordenació Urbana, relativa a la modificació d'alineacions de la travessera de Monserrat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3744

Data del DOGV
:   08-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2772


Data del document
:   01-03-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Montserrat
    * pla d'urbanisme

RESOLUCIÓ d'1 de març de 2000, del director general d'Urbanisme i Ordenació Territorial, per la qual es fa públic l'Acord d'1 de juliol de 1999, que fa referència a la modificació número 5 del Pla General d'Ordenació Urbana, relativa a la modificació d'alineacions de la travessera de Monserrat. [2000/A2772]
  
Una vegada han sigut esmenades les deficiències a què fa referència l'Acord de la Comissió Territorial d'Urbanisme d'1 de juliol de 1999, que afecta el punt 3 de la modificació número 5 del Pla General, relativa a la modificació d'alineacions de la travessera de Monserrat, i de conformitat amb el que ordena la resolució del director general d'Urbanisme i Ordenació Territorial, de 28 de febrer de 2000, per la qual es declara definitivament aprovada la modificació esmentada, es publica l'acord citat:
  
«La Comissió Territorial d'Urbanisme de València, en la sessió celebrada el dia 1 de juliol de 1999, va adoptar l'Acord següent:
  
Vist l'expedient tramés per l'Ajuntament de Monserrat que fa referència a la modificació número 5 del Pla General, relativa a sis punts, i de conformitat amb els següents,
  
Antecedents de fet
  
1. El projecte es va sotmetre a informació pública per mitjà de l'Acord del Ple de l'Ajuntament en la sessió celebrada el dia 28 de novembre de 1998. Després del pertinent període d'exposició pública, en el qual es van presentar 67 al·legacions, el mateix òrgan el va aprovar provisionalment el 7 d'abril de 1999.
  
2. El projecte consta de memòria justificativa, plànols d'informació i plànols d'ordenació (incloent els plànols refosos per a substituir als actualment vigents).
  
3. La modificació conté sis punts, el contingut dels quals s'analitza a continuació:
  
3.1 Modificació de les alineacions de la plaça de Cervantes
  
Consisteix en l'ajustament de l'alineació oest de la plaça de Cervantes a l'edificació realment existent actualment. Suposa l'ampliació de l'amplària de la plaça en 7 metres, cosa que representa un increment de la superfície en 168 metres quadrats.
  
Es justifica per l'adaptació a les edificacions existents i en la millora de l'ordenació de l'espai públic.
  
3.2 Límits de l'espai lliure privat en el carrer de l'Era Alta
  
Es tracta de reconéixer l'existència ?abans del Pla General- d'un habitatge en una parcel·la que el pla va qualificar d'espai lliure privat. En conseqüència, s'elimina la qualificació d'espai lliure privat i es qualifica d'ús residencial com les parcel·les contigües. Com a compensació, es qualifica una nova superfície d'espai lliure privat de 82 m2 que compensa la superfície de 72 metres quadrats que passa a ús residencial.
  
Es justifica que es tracta d'una edificació existent abans de l'aprovació del Pla General i que apareixia reflectida en la base cartogràfica del pla esmentat. Amb la nova zona d'espai lliure privat queda compensat l'increment d'aprofitament lucratiu que comporta la qualificació residencial de la parcel·la.
  
3.3 Modificació d'alineacions de la travessera de Monserrat
  
El projecte de travessera de la carretera VP-3067, elaborat per l'Àrea de Carreteres de la Diputació Provincial, suposa la modificació de determinades alineacions de les illes que donen a aquesta via. En conjunt, es produeix un increment de la superfície viària en detriment de la superfície edificable de les illes.
  
3.4 Modificació d'alineacions en l'avinguda de Blasco Ibáñez
  
Consisteix a desplaçar 16 metres cap a l'est el traçat d'un vial perpendicular a l'avinguda de Blasco Ibáñez. Es manté l'amplària del carrer, per la qual cosa no hi ha variacions en l'edificabilitat de la zona.
  
Es justifica per l'adaptació del viari a una edificació existent que ja va ser construïda adaptant-se al xamfrà previst.
  
3.5 Delimitació de la urbanització Virgen de Monserrat
  
Consisteix en la modificació de la delimitació de la urbanització Virgen de Monserrat incloent, d'una banda, una parcel·la de 1.000 metres quadrats que ja estava inclosa en el pla parcial original i excloent, d'altra banda, una franja de 260 metres de longitud (5.200 m2 de superfície) pels elevats pendents del terreny que n'impedeixen la utilització urbana. Per tant, globalment es produeix una reducció de 4.200 metres quadrats de sòl urbà residencial.
  
3.6 Article 6.2.g. Condicions d'habitabilitat
  
Consisteix a eliminar l'apartat 2 de l'article 6.2.1.g, Condicions d'habitabilitat de les ordenances, que establia que la dimensió mínima dels patis interiors serà, en qualsevol cas, de 3 x 3 metres lineals. Ja que el primer apartat de l'article esmentat ja fa una remissió a les Normes d'Habitabilitat i Disseny d'Habitatges en l'àmbit de la Comunitat Valenciana (HD-91), es justifica que no es pretén introduir condicions més exigents que les establertes en aquestes normes.
  
4. El 17 de maig de 1999, es va sol·licitar un informe al Servei d'Explotació de Vies i Obres de la Diputació Provincial, que fins ara no s'ha rebut.
  
5. Monserrat té un pla general aprovat definitivament per la Comissió Territorial d'Urbanisme el 16 de febrer de 1994.
  
6. La Comissió Informativa de la Comissió Territorial d'Urbanisme de València va emetre un informe respecte d'aquest expedient en la sessió celebrada el dia 24 de juny de 1999, en aplicació de l'article 11.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. La tramitació ha sigut correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
2. La documentació està completa, a l'efecte del compliment del que estableix l'article 27 de la LRAU. Cal fer ressaltar que s'han presentat els plànols del Pla General que resulten modificats, que incorporen les correccions efectuades, com a documentació de refosa per a substituir l'actualment vigent, en compliment del que exigeix l'últim paràgraf de l'article 28.2 de la LRAU.
  
3. En totes les modificacions plantejades es demostra que no es produeixen increments d'aprofitaments lucratius, per la qual cosa no és d'aplicació l'article 55.3 de la LRAU.
  
4. El representant de la Diputació Provincial en la Comissió Informativa manifesta que, en relació amb el punt 3 de la modificació i, en concret, l'apartat C que fa referència a la modificació de l'accés a la zona industrial nord, s'ha de mantenir el vial que hi ha en l'ordenació vigent entre la carretera i l'illa contigua edificable o, en qualsevol cas, establir una bardissa separadora entre la carretera i aquesta illa.
  
5. Respecte del punt 4 de la modificació, que fa referència a la delimitació de la urbanització Virgen de Monserrat, i a la vista de les al·legacions presentades, va realitzar una visita d'inspecció el tècnic del Servei Territorial d'Urbanisme de València per a comprovar sobre el terreny el contingut de la modificació proposada. Com a resultat d'aquesta inspecció, es van formular les següents consideracions:
  
- La topografia de la zona presenta uns desnivells marcats que es mantenen de manera uniforme en tot el límit de la urbanització situat entre la zona verda al costat de la parcel·la 71/72 i la parcel·la 47/48.
  
- No obstant això, en les parcel·les ja edificades sí que s'han utilitzat, amb caràcter general, els diferents nivells que formen la parcel·la, inclosos els trams finals d'aquestes parcel·les, que es troben a una cota molt més baixa que la rasant del carrer.
  
- En alguna de les parcel·les afectades on s'han iniciat les obres de la fase de moviment de terres i replanteig, es comprova que s'ordena la parcel·la disposant diversos nivells a diferents alçades, per a adaptar-se a la topografia del terreny.
  
Analitzant conjuntament la modificació proposada amb les al·legacions presentades i la visita d'inspecció efectuada, es conclou que la modificació no està suficientment justificada, per la qual cosa s'haurà de completar amb les qüestions següents:
  
- S'ha de realitzar una anàlisi més detallada de la topografia de la zona i reflectir la modificació proposada sobre aquesta base topogràfica.
  
- S'han de reflectir les edificacions existents i els diferents usos als quals es destinen les parcel·les que ja estan edificades.
  
- S'ha de justificar, en qualsevol cas, que el tractament és semblant per a totes aquelles parcel·les que tinguen característiques topogràfiques semblants.
  
- S'ha d'analitzar la repercussió que té la desclassificació de part d'algunes parcel·les respecte als costos de la urbanització, així com a l'edificabilitat de les parcel·les (tant a les ja construïdes, com a les que estan pendents d'edificar).
  
- S'ha de concretar l'ús al qual quedaran destinats les restes de parcel·la que es desclassifiquen i establir mesures que impedisquen la vinculació d'aquestes porcions de terreny a les parcel·les que queden integrades en la urbanització.
  
6. Excepte el que s'ha indicat en els dos apartats anteriors, les determinacions contingudes en els altres punts de la modificació (punts 1, 2, 4 i 6) es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
7. La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que estableixen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista de tot el que s'ha exposat anteriorment, la Comissió Territorial d'Urbanisme de València, en la sessió celebrada el dia 1 de juliol de 1999, acorda:
  
Primer
  
Aprovar definitivament els punts 1, 2, 4 i 6 de la modificació.
  
Segon
  
Supeditar l'aprovació definitiva del punt 3 relatiu a la modificació d'alineacions de la travessera de Monserrat fins que s'establisca una separació entre la carretera d'accés a la zona industrial nord i l'illa adjacent. Una vegada esmenats aquests aspectes per l'Ajuntament de Monserrat caldrà que aquest en done compte al president d'aquesta Comissió el qual queda facultat a l'empara del Decret 137/1990, de 30 de juliol, del Consell de la Generalitat, perquè ordene la publicació de l'acord d'aprovació definitiva en el Diari Oficial de la Generalitat Valenciana sense necessitat d'un nou acord d'aquesta Comissió a la qual haurà d'informar posteriorment de les actuacions.
  
Tercer
  
Suspendre l'aprovació definitiva del punt 5 relatiu a la delimitació de la urbanització Virgen de Monserrat, fins que no es presente la documentació complementària indicada anteriorment.
  
Tots aquests relatius a la modificació número 5 del Pla General de Monserrat relativa a sis punts.
  
Contra aquesta resolució, que no exhaureix la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.»
  
A la vista de tot el que s'ha exposat, es considera aprovada definitivament la modificació número 5, punt 3, de Monserrat.
  
Contra aquesta resolució, que no exhaureix la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.
  
València, 1 de març de 2000.- El director general d'Urbanisme i Ordenació Territorial: José Mª Benlliure Moreno.